ส่วนที่ 1

+-----------------------------------------------------------------------+
| บทสรุป                                                                 |
+-----------------------------------------------------------------------+

ส่วนที่ 1

บทสรุป

กลุ่มบริษัท ไทยรับประกันภัยต่อ จำกัด (มหาชน) (“กลุ่มบริษัทฯ”)
ประกอบธุรกิจหลักด้านการประกันภัยต่อ โดยมีบริษัท ไทยรับประกันภัยต่อ จำกัด (มหาชน) (
“ไทยรี” หรือ “บริษัทฯ” ) ประกอบธุรกิจประกันภัยต่อด้านประกันวินาศภัย และมีบริษัทย่อยคือบริษัท
ไทยรีประกันชีวิต จำกัด ประกอบธุรกิจประกันภัยต่อด้านประกันชีวิต
มีกลุ่มลูกค้าทั้งหมดเป็นบริษัทประกันวินาศภัย
บริษัทประกันชีวิตและบริษัทประกันภัยต่อทั่วไปทั้งในและต่างประเทศ
ซึ่งหลังจากรับประกันภัยต่อมาแล้ว บริษัทฯ และบริษัทย่อยจะเก็บความเสี่ยงภัยไว้เองเป็นส่วนใหญ่
ส่วนที่เหลือจะเอาประกันภัยต่อช่วงออกไปอีกทอดหนึ่ง ในปี 2551
ทางกลุ่มเก็บภาระความเสี่ยงภัยไว้เองประมาณร้อยละ 68 ของเบี้ยประกันภัยต่อรับรวม
ส่วนที่เหลือได้เอาประกันภัยต่อช่วงกลับไปยังบริษัทประกันภัยในประเทศไทยตามสัญญาข้อตกลงของตลาดประมาณร้อยละ
25 และอีกร้อยละ 7 ได้เอาประกันภัยต่อช่วงไปต่างประเทศ
การดำเนินธุรกิจประกันภัยต่อของกลุ่มนั้นจะเป็นงานรับประกันวินาศภัยจากในประเทศเป็นหลักโดยมีสัดส่วนร้อยละ
84 ของเบี้ยประกันภัยต่อรับสุทธิรวม ร้อยละ 13
เป็นงานด้านประกันชีวิตในประเทศและที่เหลืออีกร้อยละ 3
เป็นงานประกันวินาศภัยต่อรับจากต่างประเทศ

นอกจากนี้
ยังมีบริษัทย่อยและบริษัทร่วมอีกรวมห้าแห่งที่ประกอบธุรกิจที่เกี่ยวเนื่องและสนับสนุนธุรกิจหลักด้านประกันภัย
(รายละเอียดแต่ละบริษัทปรากฏตามข้อ 2.2 “ภาพรวมการประกอบธุรกิจของกลุ่มบริษัท” หน้า
11และ 12)
กำไรจากการให้บริการของบริษัทย่อยและบริษัทร่วมดังกล่าวในปัจจุบันยังมีไม่มากนักคิดเป็นสัดส่วนประมาณร้อยละ
2 ของกำไรรวมก่อนหักภาษีของกลุ่มบริษัทฯ เนื่องจากส่วนใหญ่เพิ่งเริ่มประกอบธุรกิจ
แต่คาดว่ากำไรส่วนนี้จะทวีความสำคัญต่อกลุ่มบริษัทฯ ยิ่งขึ้นในอนาคต

ผลการดำเนินงานของกลุ่มบริษัทฯ ในปี 2551 ที่ผ่านมา นับได้ว่าเป็นที่น่าพอใจ
แม้ว่าจะได้รับผลกระทบจากวิกฤตการณ์ทางเศรษฐกิจและการเงินที่เกิดขึ้นทั่วโลกบ้าง บริษัทฯ
มีกำไรสุทธิจากการดำเนินงานหลังหักส่วนที่เป็นของผู้ถือหุ้นส่วนน้อยออกแล้วจำนวน 473 ล้านบาท
ลดลงร้อยละ 8
และสามารถรักษาอัตราผลตอบแทนต่อส่วนของผู้ถือหุ้นให้เป็นไปตามเป้าหมายที่กำหนดไว้ที่อัตราร้อยละ
20 ได้อย่างต่อเนื่อง บริษัทฯ มีเบี้ยประกันภัยต่อรับรวมทั้งสิ้น 5,072 ล้านบาท เพิ่มขึ้นร้อยละ 12
เบี้ยประกันภัยต่อรับสุทธิจำนวน 3,454 ล้านบาท เพิ่มขึ้นร้อยละ 16 มีรายได้จากการลงทุนจำนวน
188 ล้านบาท ลดลงร้อยละ 38 และมีรายได้จากธุรกิจให้บริการจำนวน 78 ล้านบาท
เพิ่มขึ้นร้อยละ 49

จากการที่ ในปี 2551 สถาบันจัดอันดับเครดิต S&P’s
ได้คงอันดับเครดิตความมั่นคงทางการเงินและความสามารถในการจ่ายค่าสินไหมทดแทนของบริษัทฯ
ที่ระดับ A- แนวโน้มมีเสถียรภาพ
รวมถึงผลคะแนนการประเมินระดับการกำกับดูแลกิจการบริษัทจดทะเบียนไทยประจำปี 2551
ที่จัดทำโดยสมาคมส่งเสริมสถาบันกรรมการบริษัทไทยและผลคะแนนจากการประเมินการจัดประชุมสามัญประจำปีผู้ถือหุ้นจากสำนักงานคณะกรรมการกำกับหลักทรัพย์และตลาดหลักทรัพย์ที่ได้รับในระดับที่สูงมาก
ได้สะท้อนให้เห็นถึงการยอมรับของทุกฝ่ายต่อฐานะทางการเงินที่มั่นคงและการดำเนินงานอย่างมีธรรมาภิบาลของบริษัทฯ
นอกจากนี้ บริษัทฯ
ยังมุ่งมั่นที่จะดำเนินงานตามเป้าหมายที่จะช่วยพัฒนาธุรกิจประกันภัยในประเทศให้ขยายตัวมากยิ่งขึ้น
โดยการตอบรับนโยบายของสำนักงานคณะกรรมการกำกับและส่งเสริมการประกอบธุรกิจประกันภัยที่ให้มีการเก็บเบี้ยประกันภัยไว้ในประเทศให้สูงที่สุด
ซึ่งนับเป็นความภูมิใจว่าธุรกิจของบริษัทฯ เป็นกลไกส่วนหนึ่งที่สามารถช่วยพัฒนาประเทศได้
ช่วยลดการรั่วไหลของเงินตราออกสู่ต่างประเทศและนำเบี้ยประกันภัยที่เก็บไว้มาลงทุนให้เกิดประโยชน์ในการสร้างงาน
และพัฒนาระบบเศรษฐกิจของประเทศต่อไป

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)